《忆昔行寄张龙湖内翰》
明代·王廷陈

忆昔赤壁张华筵，与君共醉长江边。白鸟飞随金马客，苍苔坐啸赤墀贤。

岂知云雨欢不延，尊前红日堕山川。予逐白云归楚泽，君随明月上青天。

天中谒圣人，献纳为近臣。马迁石室羞前史，方朔金门见后身。

鹦鹉洲边忽分手，凤凰池上频回首。但使同心各一方，何须对面衔杯酒。

俱称赋客异升沈，临风三复白头吟。相如未逢杨得意，汉室谁当奏上林。

作者简介：湖广黄冈人，字稚钦，王廷瞻兄。恃才放恣，甚至上树呼叫，馆师无如之何。正德十二年进士，选翰林庶吉士。因疏谏武宗南巡，罚跪受杖。时已授给事中，乃出为裕州知州。失职怨望，为上官所劾，罢归乡里。屏居二十余年，嗜酒纵倡为乐。达官贵人来家，蓬发跣足延见。时衣红纻窄衫，骑牛跨马，啸歌田野间。诗婉丽多风，文长于尺牍。有《梦泽集》。